钦定古今图书集成/明伦汇编/官常典/第733卷 > 朵里不花〈子达兰不花〉 哈乞吴普颜 阿剌
## 钦定古今图书集成/明伦汇编/官常典/第733卷 > 朵里不花〈子达兰不花〉 哈乞吴普颜 阿剌

不花　歹不花

按《元史忠义传》：“朵里不花，字端甫，蒙古人。始为宿卫
官，累历显要，擢辽阳行省右丞，升平章政事。陈友谅
陷江西，诏拜江西行省平章政事，与平章政事阿儿
浑沙等分道进讨，遂泛海南下，趋广东，驻师揭阳，降
土寇金元祐招复、循、梅、惠三州之寇，承制官其酋长，
俾治贼以给兵食，又别规粟四千石，输送京师。自是”
英、肇、钦、连诸郡皆附，且治兵由梅岭以图江西。而元
祐有异志，托以镇服其土，遮道固留。先是，制书命刘
巨海佥广东元帅府事，未发，元祐窃取，易其名，私畀
猺贼刘文远，诱与偕乱。事觉，文远伏诛，而元祐及其
弟元泰子荣窜匿不获。俄荣率外贼突入，夺符信，杀
官吏，变起仓卒，众莫能支。朵里不花与参政杨泰元
等勒兵拒战，而贼来益众。朵里不花为枪所中，创甚，
其子达兰不花率麾下力与抗，死之。朵里不花被执，
拥至太平桥，骂不绝口，遂为贼杀。其妻卜颜氏、妾高
丽氏在侧不去，皆大骂曰：“我平章遇尔父子厚矣，尔
父子何暴逆至此！”亦皆遇害。其部将哈乞、吴普颜、阿
剌不花、歹不花等俱战死。